Bejn illum u s-Sibt il-pubbliku huwa mistieden jattendi għat-tielet edizzjoni tal-MCAST EXPO biex jara u jifhem aktar mill-qrib, l-esperjenza tat-tagħlim li joffri l-kulleġġ. L-EXPO qed issir fil-kampus il-ġdid tal-MCAST f’Raħal Ġdid. Preżenti waqt dawn l-erbat ijiem se jkun hemm studenti, għalliema u staff oħrajn tal-kulleġġ kif ukoll rapreżentanti minn industriji differenti li se jigwidaw lill-viżitaturi jiskopru aspetti differenti tal-korsijiet varji li joffri l-MCAST. L-għaxar istituti tal-kulleġġ u ċ-ċentru t’Għawdex joffru 185 kors full-time u 300 kors part-time. Waqt l-EXPO se jsiru diversi taħdidiet dwar il-korsijiet. Studenti prospettivi kif ukoll adoloxxenti li għadhom kemm spiċċaw il-form V jew sixth form, huma mistiedna jiġbru wkoll kopja tal-prospectus u formola t’applikazzjoni għas-sena skolastika 2014/2015.